**עלי ח'טיב** (בערבית: **علي الخطيب**; תעתיק מדויק: **עלי אלח'טיב**; נולד ב-18 במרץ 1989) הוא כדורגלן פלסטיני—ערבי-ישראלי המשחק בעמדת הקשר ההתקפי והקיצוני בהפועל כפר סבא.

שחקן לשעבר בנבחרת פלסטין.

קריירת מועדונים
---------------

ח'טיב נולד בשפרעם, ישראל, למשפחה ערבית המגדירה עצמה גם כפלסטינית. גדל במחלקת הנוער המקומית של הפועל שפרעם, לפני שעבר למחלקת הנוער של הפועל חיפה. אולם לאחר ששיחק בקבוצות בוגרות בליגות הנמוכות בישראל – החליט ח'טיב לעבור בגיל 20 לשחק בליגת העל הפלסטינית למשך כ-3 עונות – עד שהוחתם בינואר 2012 על ידי המאמן החדש של הפועל חיפה טל בנין.

ב-4 בפברואר 2012 כבש את שערו הראשון בליגת העל הישראלית, במשחק מול הפועל פתח תקווה. ב-31 במרץ 2012 במהלך משחק מול מכבי פתח תקווה במסגרת ליגת העל, הותקף ח'טיב לאחר שריקת הסיום על ידי מאמן השוערים של מכבי פתח תקווה, עמי גניש, אשר נגח בפניו. מאוחר יותר התברר כי ח'טיב גם ספג בעיטות מעובד מכבי פתח תקווה, יגאל ממן. ממן וגניש הורשעו בעסקת טיעון במשפטם בהתאחדות לכדורגל, ולמכבי פתח תקווה הורדו שלוש נקודות ממאזנה, דבר שהוביל לבסוף לירידתה לליגה הלאומית בסיום העונה.

בקיץ 2012 חתם בקבוצת מכבי נתניה. במהלך העונה, במשחק מול בני סכנין היה מעורב בתקרית יריקה על בלם בני סכנין, עידן ויצמן. בעקבות התקרית, הורחק ח'טיב לשמונה משחקים ומכבי נתניה ניסתה להתיר עמו את החוזה, אך בסופו של דבר הוא נשאר בקבוצה, איתה ירד ליגה בתום העונה. ביולי 2013 חתם בהפועל עכו. במהלך משחק אימון לקראת פתיחת העונה הוא נגח בשחקן מכבי נתניה ויקי כחלון, ובעקבות זאת הושעה מאימוני הפועל עכו, ובסופו של דבר שוחרר מהקבוצה בטרם החלה העונה. לאחר מכן חתם במכבי אחי נצרת מהליגה הלאומית, במדיה שיחק כשנתיים.

ב-10 ביוני 2015 חזר להפועל חיפה. ב-6 בינואר 2016 חזר למכבי אחי נצרת, ושיחק עוד עונה וחצי במדיה.

ב-5 ביולי 2017 חתם לעונה אחת בהפועל חדרה, העולה הטרייה לליגה הלאומית. בעונת 2017/2018 כבש שבעה שערי ליגה מתוך 32 הופעות, ובכך סייע להפועל חדרה להעפיל לליגת העל בתום העונה. בתחילת עונת 2018/2019 ערך 11 הופעות בלבד בליגת העל במדיה.

בינואר 2019 חזר למכבי אחי נצרת, ועד תום העונה כבש חמישה שערים ב-11 הופעות בליגה הלאומית. ב-8 בינואר 2020 ניצל סעיף שחרור בחוזהו ועזב את מכבי אחי נצרת. באפריל של אותה שנה חתם באיחוד בני שפרעם מליגה ב'. באפריל 2023 רשם עם הקבוצה שתי עליות ליגה ברציפות והעפיל עם הקבוצה לליגה הלאומית. ב-5 באוקטובר 2023 הודיע על עזיבת הקבוצה.

ב-10 בדצמבר 2023 חתם בהפועל כפר סבא מהליגה הלאומית.

נבחרות פלסטין
-------------

שיחק גם בנבחרת האולימפית עד גיל 23 של פלסטין, במסגרת ענף הכדורגל של משחקי אסיה (ה"אסיאדה").

בשנת 2011 זומן ח'טיב לנבחרת פלסטין הבוגרת, ואת הופעת הבכורה שלו במדיה ערך ב-23 ביולי 2011, במשחק מול תאילנד, במסגרת מוקדמות מונדיאל 2014. את שער הבכורה שלו בבוגרים של נבחרת פלסטין הבקיע ח'טיב ב-6 בדצמבר 2011, במשחק ידידות מול בחריין. לאחר כשבוע וחצי, כבש שער מכריע מול סודאן, במסגרת טורניר הכדורגל של המשחקים הפאן-ערביים, והנבחרת עלתה לחצי-גמר.

קישורים חיצוניים
----------------

ויקישיתוף מדיה וקבצים בנושא **עלי ח'טיב** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* שלמה וייס‏, "אם בית"ר ירצו, אני מוכן להיות הערבי הראשון שלהם", באתר וואלה!‏, 21 באוגוסט 2012
* דורון בן דור, ‏חטיב: אם בית"ר ואוהדיה ירצו ערבי, אני מגיע, באתר ONE‏, 27 ביולי 2013

הערות שוליים
------------

1. 1 2 3  AFP, Palestinian fury after player joins Israel team, *באתר Yahoo News*, ‏2012-01-27 (ב־)
2. 1 2 3  Palestinian fury after player joins Israel team, Yahoo News, ‏2012-01-27 (ב־)
3. ↑  דוד נתן ורענן בן צור, חטיב הותקף על ידי איש מכבי פתח תקווה ופונה לבי"ח, באתר ynet, 31 במרץ 2012
4. ↑  שלמה מן, אלף מלים ונזיפה, באתר העין השביעית, 6 באפריל 2012
5. ↑  עלי חטיב הורחק מ-8 משחקים, בית"ר ממתינה בדריכות לעונשה, באתר הארץ, 28 בנובמבר 2012
6. ↑  בעקבות התקרית: עלי חטיב הושעה, עשוי להיחתך מעכו, באתר ערוץ הספורט, 6 באוגוסט 2013
7. ↑  הפועל חיפה: עלי חטיב ואנס דאבור חתמו, עומר פרץ קיבל הצעה רשמית, באתר וואלה!‏, 10 ביוני 2015
8. ↑  יגאל גולדשטיין, ‏עלי חטיב: "אני יכול לשחק בליגת העל", באתר ערוץ הספורט, 8 בינואר 2020
9. ↑  יגאל גולדשטיין, ‏תחנה חדשה: עלי חטיב חתם בליגה ב', באתר ‏מאקו‏, 26 באפריל 2020
10. ↑  תומר חבז, ‏חיזוק להפועל כפר סבא: עלי ח'טיב חתם בקבוצה, באתר ONE‏, 10 בדצמבר 2023